ธงไทยในสมัยรัตนโกสินทร์
รัชสมัยพระบาทสมเด็จพระพุทธเลิศหล้านภาลัย

ธงเรือหลวง (รัชกาลที่ ๒)
	ในแผ่นดินพระบาทสมเด็จพระพุทธเลิศหล้านภาลัย ทรงพระกรุณาโปรดเกล้าโปรดกระหม่อมให้ตรารูปช้างเผือกไว้กลางวงจักรสีขาวสำหรับใช้ชักในเรือหลวง ด้วยในรัชสมัยนี้ปรากฏมีช้างเผือกมาสู่บุญญาบารมีถึง ๓ ช้าง คือ พระยาเศวตกุญชร พระยาเศวตไอยราและพระยาเศวตคชลักษณ์
	
	“...ต่อมาถึงในรัชกาลพระบาทสมเด็จพระพุทธเลิศหล้านภาลัย ครั้งนั้นมีสารเสวตรอันอุดมด้วยลักษณมาสู่พระราชสมภารถึงสามช้างเปนการพิเศษไม่มีได้ในประเทศอื่นเสมอเหมือน ควรจะอัศจรรย์ อาไศรยคุณพิเศษอันนั้น จึงมีพระบรมราชโองการดำรัสเหมือนเกล้าฯ ให้ทำรูปช้างเผือกลงไว้กลางวงจักรในธงเรือหลวงนั้นด้วย...”

	พุทธศักราช ๒๓๖๔ ลอร์ดแอสติ้งส์ อุปราชประจำอินเดีย ส่งจอห์น ครอว์เฟิร์ด เดินทางมายังสยามเพื่อเจรจาการค้าแต่ไม่ประสบความสำเร็จต้องเดินทางกลับไป  	 

